als_Latn dik_Latn sag_Latn
Xhavit Haliti
Duke dëgjuar e lexuar në media të flitet për largimin nga jeta të ambasadorit shqiptar, Petrit Bushati, kupton se pakkush e njeh atë deri në fund dhe në çdo aspekt të veprimtarisë së tij si diplomat dhe atdhetar. Diplomatë e zyrtarë shprehin ngushëllimet dhe vlerësimet për rolin e tij në diplomaci, por bie në sy se as nga kjo kategori nuk janë të shumtë ata që e njohin kontributin e tij të madh, veçanërisht në luftën për lirinë dhe pavarësinë e Kosovës. Është kështu sepse Petriti ishte njeri modest, nuk punonte që të dukej, e nuk nxitonte të dilte në rend të parë.
Unë e ndiej detyrim moral që të flas sadopak mbi rolin e Petrit Bushatit në luftën për lirinë e Kosovës, luftë që më vonë do të sillte pavarësinë e saj. Kontributi i diplomatit Bushati në zhvillimin e diplomacisë shqiptare, ndihma dhe përkrahja e aktiviteteve për liri dhe pavarësi të Kosovës janë dhe do të mbesin të çmuara për kombin dhe shtetin shqiptar.
Petrit Bushati ka qenë ambasador në Vjenë, kohë në të cilën unë krijova njohje dhe bashkëpunim të madh me të. Kanë qenë vite kur kontribute të tilla si ai i Petritit ishin shumë të vlefshme për ne veprimtarët politikë në emigracion. Me qetësinë dhe pjekurinë e tij, me atdhedashurinë dhe kombtarizmin që e karakterizonte, Petriti nuk mund të qëndronte indiferent ndaj një çështjeje, që edhe për intuitën e tij diplomatike, shumë shpejt do të merrte përmasa ndërkombëtare. Petriti ishte kthyer në një pikë kontakti për organizatën tonë, që kur ajo ende nuk ishte pagëzuar si Ushtria Çlirimimtare e Kosovës. Edhe pas arratisjes sime dhe kalimit në emigracion, shkoja herë pas here në Vjenë dhe takoja Petritin. Gjatë gjithë kohës që shërbeu si diplomat në Vjenë dhe Stokholm, Petriti ndikoi shumë pozitivisht në deideologjizimin e organizatës sonë dhe veçanërisht për bashkimin e organizatave të emigracionit politik. Petriti do të ndikonte shumë edhe në kohën kur u emërua ambasador në SHBA dhe në disa shtete të tjera.
Petriti, para se të ishte diplomat, ishte mik dhe shok i dashur. Gjatë luftës, shtëpia e tij u bë bazë e UÇK-së. Në shtëpinë e tij qëndruan shumë drejtues e komandantë të UÇK-së.
Përveç këtij aspekti, gjatë luftës në Kosovë 1998-1999, është ftuar në panele dhe debate të medieve qendrore amerikane dhe ka dhënë një numër intervistash si në “CNN”– Larry King Live, në “CNBS”, në “C-Span”, në “Fox”, në “BBC World”, në “Washington Post”, etj, ku ka shprehur pikëpamjet e tij të moderuara lidhur me zgjidhjen e krizës në Kosovë dhe rolin e Shqipërisë në të.
Kur Kosova fitoi lirinë, kontributi i Petritit mori një dimension tjetër. Ai nuk rreshti së punuari në kanalet diplomatike, që ajo të shpallej shtet i pavarur dhe të kishte institucionet e saj.
Sot, që Kosova gëzon pavarësinë, do t’i jetë gjithmonë mirënjohëse për rolin dhe ndihmën e pakursyer në përpjekjet dhe luftën e saj për çlirim. Unë personalisht përulem me respekt para tij, duke i shprehur mirënjohjen për gjithçka që bëri në shërbim të çështjes së madhe. Historia jonë nuk ka për t’ia harruar.
hau_Latn als_Latn als_Latn als_Latn als_Latn als_Latn als_Latn als_Latn